1. ปัจจัยความเสี่ยง

ปัจจัยความเสี่ยงในการประกอบธุรกิจของบริษัทที่อาจมีผลกระทบต่อผลตอบแทนจากการลงทุนอย่างมีนัยสำคัญ
และแนวทางในการป้องกันความเสี่ยง สามารถสรุปได้ดังนี้

1.1 ความเสี่ยงด้านการผลิต

1.1.1 ความเสี่ยงจากความผันผวนของราคาวัตถุดิบ

ราคาต้นทุนวัตถุดิบหลักคือ เศษเหล็กและเหล็กดิบ เป็นราคาที่มีลัษณะเป็นวัฎจักร
ทำให้มีความผันผวนของราคาทั้งในช่วงของขาขึ้นและขาลง
การที่บริษัทไม่ได้มีเครื่องป้องกันความเสี่ยงในการซื้อวัตถุดิบหลักดังกล่าว
อาจทำให้บริษัทประสบปัญหาในช่วงขาลงของวัฏจักร
เนื่องจากบริษัทอาจจะมีสต๊อควัตถุดิบในราคาที่สูง ซึ่งทำให้ต้นทุนของบริษัทสูงตามไปด้วย
และอาจจะกระทบต่อผลการดำเนินงานของบริษัทได้

อย่างไรก็ตาม โดยปกติราคาเศษเหล็กและเหล็กดิบจะเป็นไปตามกลไกตลาดโลก
โดยราคาจะแปรผันตามความต้องการของเหล็กแผ่นรีดร้อน กล่าวคือ มีทิศทางขึ้นลงตามกัน
อีกทั้งการที่บริษัทมีสัญญาซื้อขายวัตถุดิบหลักในลักษณะ Consignment คือ
ชำระค่าวัตถุดิบหลักเมื่อใช้จริงตามราคา ณ วันที่สั่งซื้อของ แต่อย่างไรก็ดี
บริษัทยังคงมีภาระอัตราดอกเบี้ยของยอดค้างชำระ
นับตั้งแต่วันที่ส่งของลงเรือจนถึงวันที่มีการชำระค่าเศษเหล็กหรือเหล็กดิบ
บริษัทจึงสามารถตกลงราคาขายเหล็กแผ่นรีดร้อนกับลูกค้าได้โดยอาศัยข้อมูลต้นทุนวัตถุดิบหลักที่บริษัทสั่งซื้อเป็นต้นทุนหลักในการตั้งหรือกำหนดราคาขายผลิตภัณฑ์
ทำให้บริษัทได้รับความเสี่ยงจากการผันผวนของราคาวัตถุดิบหลักลดน้อยลง

1.1.2 ความเสี่ยงจากการไม่สามารถหาเงินทุนมาขยายกิจการและความเสี่ยงอื่นๆ
จากการขยายกิจการ

บริษัทมีแผนที่จะขยายกำลังการผลิตจากกำลังการผลิตสูงสุดที่ 1.8 ล้านตันต่อปีเป็น 3.4 ล้านตันต่อปี
ในลักษณะ De-Bottleneck ซึ่งมีความจำเป็นต้องใช้เงินลงทุนประมาณ 320 ล้านเหรียญสหรัฐ
หรือคิดเป็นเงินรวมโดยประมาณ 12,800 ล้านบาทที่อัตราแลกเปลี่ยน 40 บาทต่อเหรียญ
บริษัทอาจจะมีความเสี่ยงจากการไม่สามารถหาเงินทุนเพื่อลงทุนในโครงการขยายกำลังการผลิตดังกล่าวได้เพียงพอ
โดยเฉพาะอย่างยิ่ง ในรูปเงินกู้ยืม ถึงแม้ว่าเมื่อเดือนตุลาคม 2548
บริษัทได้ออกหุ้นกู้ต่างประเทศจำนวน 100 ล้านเหรียญสหรัฐ ที่จะครบกำหนดชำระภายในปี 2553
โดยมีอัตราดอกเบี้ยร้อยละ 10.5 ซึ่งเงินกู้ดังกล่าวภายหลัง หักค่าใช้จ่ายจำนวน 96.4 ล้านบาท
จะนำไปใช้ในการขยายกำลังการผลิต อย่างไรก็ดี
บริษัทยังมีจำเป็นต้องหาแหล่งเงินทุนจำนวนหนึ่งจากการเสนอขายหุ้นเพิ่มทุนให้กับประชาชน
หรือเงินทุนจากการดำเนินธุรกิจ หรือการกู้ยืมจากแหล่งเงินทุนอื่นเพิ่มเติม
เพื่อนำมาใช้ในโครงการขยายกำลังการผลิต

อย่างไรก็ตาม
มีหลายสถาบันการเงินได้ติดต่อกับบริษัทเพื่อที่จะให้วงเงินสินเชื่อสำหรับโครงการขยายกำลังการผลิตของบริษัท
เพราะเชื่อว่าโครงการของบริษัทเป็นโครงการที่ดี มีความเป็นไปได้สูง
ประกอบกับบริษัทมีทรัพย์สินที่ปลอดภาระอยู่เป็นจำนวนมาก
ทำให้เชื่อว่าบริษัทจะไม่ประสบปัญหาในการหาแหล่งเงินทุนเพิ่มเติมเพื่อนำมาใช้ในโครงการขยายกำลังการผลิตดังกล่าว

1.2 ความเสี่ยงด้านการตลาดและการจัดจำหน่าย

1.2.1 ความเสี่ยงจากการผันผวนของราคาตลาดของผลิตภัณฑ์ อันเกิดจากวัฎจักรธุรกิจขาลง

เนื่องจากอุตสาหกรรมต่อเนื่องบางประเภทที่ใช้ผลิตภัณฑ์ของบริษัท เช่น อุตสาหกรรมการก่อสร้าง
มีลักษณะขึ้นลงตามวัฏจักรธุรกิจ
ส่งผลให้ความต้องการและราคาของผลิตภัณฑ์ของบริษัทมีความผันผวนไปตามวัฎจักรธุรกิจด้วย
และอาจจะส่งผลต่อกำไรของบริษัทในอนาคตได้ในช่วงธุรกิจขาลง
ความผันผวนของราคาตลาดของผลิตภัณฑ์จึงอาจเป็นผลให้รายได้ของบริษัทมีความผันผวนในแต่ละช่วงเวลา
และอาจส่งผลกระทบในทางลบต่อธุรกิจ ฐานะการเงิน ผลการดำเนินงานและอนาคตของบริษัทได้

อย่างไรก็ตาม ด้วยผลิตภัณฑ์ของบริษัท ซึ่งได้แก่ เหล็กแผ่นรีดร้อน
ซึ่งเป็นสินค้าที่มีความต้องการนำไปใช้ ในกลุ่มอุตสาหกรรมต่อเนื่องได้หลากหลายประเภท
ผลกระทบจากความตกต่ำที่อาจเกิดขึ้นในอุตสาหกรรมต่อเนื่องบางประเภท เช่น
อุตสาหกรรมการก่อสร้าง (ซึ่งส่วนใหญ่จะใช้เหล็กทรงยาวหรือเหล็กเส้น)
จะไม่ส่งผลกระทบถึงความต้องการและราคาของผลิตภัณฑ์ของบริษัทมากนัก อย่างไรก็ตาม
บริษัทคาดว่าด้วยประสิทธิภาพการผลิต และความสามารถในการแข่งขันในระดับปัจจุบัน
หากเกิดภาวะความต้องการสินค้าลดต่ำลงมากในช่วงวัฎจักรธุรกิจขาลงแล้ว
บริษัทก็ยังสามารถหันไปผลิตเพื่อการส่งออกเพิ่มขึ้น
ซึ่งปัจจุบันบริษัทได้เริ่มมีการพัฒนาฐานตลาดในต่างประเทศไว้แล้ว อนึ่ง
ความผันผวนของราคาผลิตภัณฑ์จะส่งผลกระทบต่อผลการดำเนินการไม่มากนัก
เพราะราคาวัตถุดิบและราคาผลิตภัณฑ์มักจะแปรผันตามกัน
ทำให้กำไรที่บริษัทได้รับมีความผันผวนเพียงเล็กน้อย

1.3 ความเสี่ยงด้านการเงิน

1.3.1 ความเสี่ยงด้านความผันผวนของอัตราแลกเปลี่ยน

บริษัทมีความเสี่ยงจากความผันผวนของอัตราแลกเปลี่ยน
เนื่องจากบริษัทมีรายได้ส่วนใหญ่เป็นเงินสกุลบาทในขณะที่ต้องสั่งซื้อวัตถุดิบหลักทั้งเศษเหล็กและเหล็กดิบจากต่างประเทศเป็นส่วนใหญ่
ประกอบกับบริษัทได้ออกหุ้นกู้ต่างประเทศจำนวน 100 ล้านเหรียญสหรัฐในเดือนตุลาคม 2548
สิ้นสุดอายุในปี 2553 โดยมีอัตราดอกเบี้ยที่ร้อยละ 10.5
ทำให้มีค่าใช้จ่ายในสกุลดอลล่าร์สหรัฐเป็นจำนวนมาก
และบริษัทไม่ได้ทำสัญญาป้องกันความเสี่ยงในด้านอัตราแลกเปลี่ยนกับธนาคารพาณิชย์ไว้ ดังนั้น
ความผันผวนของอัตราแลกเปลี่ยนจึงอาจส่งผลให้ต้นทุนของบริษัทสูงขึ้น
ซึ่งอาจทำให้ความสามารถในการทำกำไรของบริษัทลดลงและส่งผลให้บริษัทประสบกับปัญหาขาดสภาพคล่อง
และในที่สุด อาจส่งผลกระทบในทางลบต่อธุรกิจ ฐานะการเงิน
ผลการดำเนินและอนาคตของบริษัทได้

อย่างไรก็ตาม บริษัทคาดว่าจะได้รับผลกระทบจากอัตราแลกเปลี่ยนบ้าง
ถึงแม้ว่าบริษัทจะไม่ได้ทำสัญญาป้องกันความเสี่ยงในด้านอัตราแลกเปลี่ยนกับธนาคารพาณิชย์ไว้
ทั้งนี้เนื่องจากช่วงเวลาที่บริษัทชำระ ค่าวัตถุดิบกับช่วงเวลาที่กำหนดราคาขายสินค้าใกล้กันมาก
นอกจากนี้ แม้ว่าวัตถุดิบของบริษัทมีการตกลง ซื้อขายเป็นสกุลเงินดอลลาร์สหรัฐ
แต่บริษัทสามารถปรับราคาขายในประเทศให้สอดคล้องกับอัตราแลกเปลี่ยนที่เปลี่ยนแปลงได้
ทำให้บริษัทสามารถลดผลกระทบจากการผันผวนของอัตราแลกเปลี่ยนได้ในระดับหนึ่ง อนึ่ง
ในอนาคตบริษัทจะพิจารณาดำเนินการจัดหาเครื่องมือป้องกันความเสี่ยงด้านอัตราแลกเปลี่ยนจากสถาบันการเงินต่างๆ

1.4 ความเสี่ยงด้านสิ่งแวดล้อม และด้านบุคลากร

1.4.1 ความเสี่ยงจากการผลิตที่อาจก่อให้เกิดมลภาวะ

บริษัทประกอบธุรกิจในการผลิตเหล็กแผ่น ซึ่งมีทั้งกระบวนการหลอม หล่อ และรีด
ซึ่งโดยปกติอุตสาหกรรมดังกล่าว อาจก่อให้เกิดมลภาวะได้ ทั้งในด้านฝุ่นละอองที่ปนเปื้อนในอากาศ
โลหะหนักที่ปนเปื้อนในน้ำ และอุณหภูมิของน้ำที่ผ่านกระบวนการผลิต
รวมถึงมลพิษทางเสียงที่อาจเกิดขึ้นจากระดับความดังของเสียงเกินกว่ามาตรฐาน
ซึ่งบริษัทได้จัดให้มีระบบควบคุมมลภาวะซึ่งสอดคล้องกับกฎหมายและข้อกำหนด
ด้านสิ่งแวดล้อมในปัจจุบัน แต่ทั้งนี้
บริษัทก็ยังมีความเสี่ยงจากการที่บริษัทอาจตรวจไม่พบมลภาวะหรือมลพิษที่สร้างความเสียหายต่อสิ่งแวดล้อม
ซึ่งอาจทำให้บริษัทมีต้นทุนเพิ่มขึ้นเนื่องจากการปรับปรุงสิ่งแวดล้อมซึ่งถูกทำลาย
หรือบริษัทอาจต้องเพิ่มระบบตรวจสอบและควบคุมมลภาวะให้สอดคล้องกับกฎหมายหรือข้อกำหนดที่อาจเข้มงวดขึ้นในอนาคต
ทำให้บริษัทมีค่าใช้จ่ายเพิ่มขึ้น
รวมถึงค่าใช้จ่ายที่อาจเกิดขึ้นจากการถูกฟ้องร้องหากบริษัทไม่สามารถลดมลภาวะหรือมลพิษที่เกิดขึ้นได้
และในที่สุด อาจส่งผลกระทบในทางลบต่อธุรกิจ ฐานะการเงิน
ผลการดำเนินและอนาคตของบริษัทได้

อย่างไรก็ตาม บริษัทได้มีการว่าจ้างบริษัทที่เชี่ยวชาญด้านสิ่งแวดล้อม
เข้าทำการตรวจสอบโรงงานเป็นประจำสม่ำเสมอทุก 6 เดือน
และได้นำเสนอรายงานผลการตรวจสอบต่อกระทรวงอุตสาหกรรมอย่างต่อเนื่อง บริษัทจึงเชื่อมั่นว่า
บริษัทจะไม่ประสบปัญหาในเรื่องดังกล่าว

1.4.2 ความเสี่ยงจากการที่ดำเนินธุรกิจที่อาจก่อให้เกิดความไม่ปลอดภัยต่อพนักงาน

บริษัทประกอบธุรกิจที่เป็นอุตสาหกรรมหนัก
ทำให้พนักงานของบริษัทอาจได้รับอันตรายที่เกิดจากกระบวนการหลอมเหล็ก รีดเหล็ก
และการขนถ่ายวัสดุที่มีน้ำหนักมาก
ซึ่งอาจส่งผลทำให้บริษัทมีภาระค่าใช้จ่ายที่เพิ่มขึ้นจากฟ้องร้องเรียกค่าเสียหายจากผู้ที่ได้รับอันตราย
รวมถึงค่าใช้จ่ายที่เกิดขึ้นจากค่าปรับที่เกิดขึ้น ซึ่งอาจส่งผลกระทบในทางลบต่อธุรกิจ ฐานะการเงิน
ผลการดำเนินและอนาคตของบริษัทได้

อย่างไรก็ดี บริษัทมีแผนฉุกเฉิน (Emergency Plan)
และมาตรการรักษาความปลอดภัยในขณะทำงานที่ได้มาตรฐานเป็นที่ยอมรับจากหน่วยงานรัฐบาล
ทั้งนี้เพื่อป้องกันหรือลดอัตราความเสี่ยงที่จะเกิดอุบัติเหตุในขณะปฏิบัติงาน
ทั้งนี้จากข้อมูลในอดีตพบว่าสถิติการเกิดอุบัติเหตุของบริษัทตั้งแต่ก่อตั้งโรงงานมีอัตรา ต่ำมาก
และไม่เคยมีกรณีร้องเรียนเรียกค่าเสียหายจากพนักงานเลย

1.5 ความเสี่ยงเกี่ยวกับนโยบายภาครัฐ และกฎระเบียบที่เกี่ยวข้อง

1.5.1 ความเสี่ยงจากการเจรจาเขตการค้าเสรี (FTA) ซึ่งครอบคลุมถึงสินค้าเหล็กรีดร้อน

ปัจจุบันประเทศไทยอยู่ระหว่างการเจรจาเขตการค้าเสรีระหว่างประเทศ
ซึ่งการเจรจาเขตการค้าเสรี (FTA) ที่เกี่ยวข้องกับอุตสาหกรรมเหล็ก คือ
การเจรจาเขตการค้าเสรีระหว่างไทยกับญี่ปุ่น
ซึ่งในการเจรจาครั้งล่าสุดทางฝ่ายญี่ปุ่นต้องการให้ไทยลดภาษีเหล็กรีดร้อนลงเหลือร้อยละ 0
ในทันทีหาก แต่ประเทศไทยต้องการให้คงอัตราภาษีดังกล่าวในระดับเดิมที่ร้อยละ 5 เป็นระยะเวลา
10 ปี และทยอยลดตั้งแต่ปีที่ 11 จนเหลือ ร้อยละ 0 ในปีที่ 15
ซึ่งข้อตกลงดังกล่าวยังหาข้อสรุปไม่ได้ หากข้อสรุปเป็นไปตามข้อเสนอของฝ่ายญี่ปุ่น
บริษัทอาจได้รับผลกระทบจากการเข้ามาแข่งขันมากขึ้นจากผู้ผลิตเหล็กรีดร้อนประเทศญี่ปุ่นซึ่งอาจส่งผล

กระทบต่อผลการดำเนินงานในอนาคตได้ นอกจากนี้
หากภาครัฐยังคงดำเนินการเจรจาเขตการค้าเสรีกับชาติอื่นโดยมีสินค้าเหล็กรีดร้อนเข้าไปเกี่ยวข้อง
บริษัทอาจจะได้รับผลกระทบจากคู่แข่งที่เพิ่มสูงขึ้น

อย่างไรก็ตาม
บริษัทคาดว่าหากการเจรจาเขตการค้าเสรีไทยญี่ปุ่นได้ข้อสรุปตามข้อเสนอของประเทศญี่ปุ่น
บริษัทจะได้รับผลกระทบไม่มากนัก ทั้งนี้
เพราะกลุ่มผู้ผลิตในประเทศญี่ปุ่นส่วนใหญ่ถูกเรียกเก็บภาษีตอบโต้การทุ่มตลาดอยู่
และหากในอนาคตมาตรการดังกล่าวสิ้นสุดลงหรือได้รับการผ่อนผัน
บริษัทมั่นใจในศักยภาพการผลิตของบริษัทที่จะสามารถแข่งขันได้กับคู่แข่งทั้งในและต่างประเทศ